CELEX: 32013R0786
Language: el
Date: 2013-08-16 00:00:00
Title: Κανονισμός (ΕΕ) αριθ. 786/2013 της Επιτροπής, της 16ης Αυγούστου 2013 , για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τα επιτρεπόμενα όρια γεσοτοξινών στα ζώντα δίθυρα μαλάκια  Κείμενο που παρουσιάζει ενδιαφέρον για τον ΕΟΧ

17.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 220/14
            
         
      ΚΑΝΟΝΙΣΜΌΣ (ΕΕ) αριθ. 786/2013 ΤΗΣ ΕΠΙΤΡΟΠΉΣ
   
   της 16ης Αυγούστου 2013
   για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τα επιτρεπόμενα όρια γεσοτοξινών στα ζώντα δίθυρα μαλάκια
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1 στοιχείο δ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 853/2004 επιβάλλει στους υπευθύνους επιχειρήσεων τροφίμων ειδικούς κανόνες υγιεινής για τα τρόφιμα ζωικής προέλευσης. Ο εν λόγω κανονισμός προβλέπει ότι οι υπεύθυνοι επιχειρήσεων τροφίμων θα πρέπει να εξασφαλίζουν ότι τα ζώντα δίθυρα μαλάκια που διατίθενται στην αγορά για ανθρώπινη κατανάλωση δεν περιέχουν ορισμένες θαλάσσιες βιοτοξίνες σε συνολικές ποσότητες (οι οποίες μετρώνται σε ολόκληρο το σώμα ή χωριστά σε οποιοδήποτε εδώδιμο μέρος) άνω των ορίων που καθορίζονται στο σημείο 2 του κεφαλαίου V του τμήματος VII του παραρτήματος III. Το σημείο 2 στοιχείο δ) του εν λόγω κεφαλαίου ορίζει ως μέγιστο όριο για τις γεσοτοξίνες το 1 χιλιοστόγραμμο ισοδυνάμου γεσοτοξίνης ανά χιλιόγραμμο.
            
         
               (2)
            
            
               Τον Δεκέμβριο του 2008 η Ευρωπαϊκή Αρχή για την Ασφάλεια των Τροφίμων (EFSA) ενέκρινε γνωμοδότηση της επιστημονικής ομάδας για τις μολυσματικές προσμείξεις στην τροφική αλυσίδα, έπειτα από αίτηση της Ευρωπαϊκής Επιτροπής, σχετικά με τις θαλάσσιες βιοτοξίνες στα οστρακοειδή — ομάδα γεσοτοξινών (2). Σύμφωνα με τη γνωμοδότηση αυτή, σε σειρά μελετών οξείας τοξικότητας έπειτα από χορήγηση γεσοτοξινών από το στόμα, δεν παρατηρήθηκε θνησιμότητα ούτε κλινικά σημεία τοξικότητας. Επιπλέον, η EFSA κατέληξε στο συμπέρασμα ότι μια μερίδα οστρακοειδούς δεν θα πρέπει να περιέχει άνω των 3,75 χιλιοστογράμμων ισοδυνάμου γεσοτοξίνης ανά χιλιόγραμμο. Το επίπεδο αυτό υπερβαίνει το σημερινό όριο που καθορίζεται στο παράρτημα III τμήμα VII κεφάλαιο V σημείο 2 στοιχείο δ) του κανονισμού (ΕΚ) αριθ. 853/2004.
            
         
               (3)
            
            
               Η 32η σύνοδος της επιτροπής του Codex Alimentarius για τα ψάρια και τα αλιευτικά προϊόντα (1-5 Οκτωβρίου 2012) επιβεβαίωσε τον αποκλεισμό των γεσοτοξινών από τον κατάλογο των θαλάσσιων βιοτοξινών που θα πρέπει να εξεταστούν σε διεθνές επίπεδο.
            
         
               (4)
            
            
               Με βάση τη γνωμοδότηση της EFSA και τα συμπεράσματα της 32ης συνόδου της επιτροπής του Codex Alimentarius για τα ψάρια και τα αλιευτικά προϊόντα, ενδείκνυται να αυξηθεί το σημερινό όριο για τις γεσοτοξίνες στα 3,75 χιλιοστόγραμμα ισοδυνάμου γεσοτοξίνης ανά χιλιόγραμμο.
            
         
               (5)
            
            
               Συνεπώς, κρίνεται σκόπιμο να τροποποιηθεί αναλόγως το παράρτημα III του κανονισμού (ΕΚ) αριθ. 853/2004.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα III του κανονισμού (ΕΚ) αριθ. 853/2004, τμήμα VII κεφάλαιο V σημείο 2, το στοιχείο δ) αντικαθίσταται από το ακόλουθο κείμενο:
   
               «δ)
            
            
               για τις γεσοτοξίνες, 3,75 χιλιοστόγραμμα ισοδυνάμου γεσοτοξίνης ανά χιλιόγραμμο·».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Αυγούστου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 139 της 30.4.2004, σ. 55.
   
      (2)  Δελτίο EFSA (2009) Τεύχος, 907, 1-62.